KIRJALLINEN KYSYMYS P-0126/03

esittäjä(t): Giuseppe Di Lello Finuoli (GUE/NGL) komissiolle

(21. tammikuuta 2003)

Aihe: Italian valtion ja Campanian alueen tuki Agrifuturo S.c.a.r.l. -yhtiön esittämälle ohjelmasopimukselle

Italian valtio (28. maaliskuuta 2002 annettu hallituksen taloudellisen ministerivaliokunnan CIPE:n päätös) ja Campanian alue (30. maaliskuuta 2001 annettu päätös N:o 1479) ovat hyväksyneet Agrifuturo S.c.a.r.l. -yhtiön esittämän ohjelmasopimuksen 118 425 640 euron sijoittamisesta 37 aloitteeseen. Julkinen osuus siitä on yhteensä 75 752 640 euroa (63,97 prosenttia).

- Onko hyväksytty sopimus johdonmukainen 25. helmikuuta 1994 annetun CIPE-päätöksen ja siihen myöhemmin tehtyjen muutosten ja lisäysten kanssa mitä tulee säännöksiin, joiden mukaan ohjelmasopimus on liiketaloudellinen instrumentti sellaisille yhteen liittyneille pk-yrityksille, jotka aikovat toteuttaa investointiohjelman tietyllä alueella tai toimialalla? Nyt hyväksytty ohjelmasopimus koskee nimittäin toimia (7 erillistä toimenpidettä valmisateria-, leivos-, keksi-, liha-alalla jne.), jotka ovat hyvin vaikeasti yhdistettävissä sopimusohjelman pääasialliseen sisältöön eli tomaattisäilykealaan?

- Ovatko tomaattisäilyke- ja liha-alalla suunnitellut investoinnit omiaan aiheuttamaan tuotantokapasiteetin lisäystä ja onko tällainen lisäys hyväksyttävää ja voimassa olevien yhteisön säännösten ja YMP:n sääntöjen mukainen?

- Onko tuen osuus (63,97 prosenttia) yhteisön tukijärjestelmiä koskevan lainsäädännön mukainen?

Entäpä jos todetaan edellä mainittujen yhteisön säännösten noudattamatta jättäminen tai rikkominen, mihin toimiin komissio aikoo ryhtyä Italian valtion ja Campanian alueen suhteen?

Franz Fischlerin komission puolesta antama vastaus

(14. helmikuuta 2003)

Komissiolla ei ole tietoa Agrifuturo S.c.a.r.l. -yhtiön esittämästä investointihankkeesta. Komissio ottaa mahdollisimman pian yhteyttä Italian viranomaisiin selvittääkseen tilanteen. Koska komissiolla ei ole tietoja hankkeesta, sen on vaikea tässä vaiheessa vastata kahteen ensimmäiseen parlamentin jäsenen esittämään kysymykseen.

Mitä tulee kysymykseen, onko sovellettu tukiosuus (63,97 prosenttia) yhteisön valtiontukia koskevien sääntöjen mukainen, on otettava huomioon useita seikkoja:

- jos yrityksen esittämään hankkeeseen kuuluu ainoastaan aineellisia investointeja, joiden tukikelpoiset menot vastaavat yhteisön maatalousalan valtiontukia koskevien suuntaviivojen(1) 4.2.3 kohdassa lueteltuja investointeja, sovellettu tukiprosentti on todellakin liian suuri, koska se saa tämän saman 4.2.3 kohdan mukaan olla enintään 50 prosenttia tukikelpoisista menoista tavoite 1-alueilla, joihin Campania kuuluu,

- jos esitettyyn hankkeeseen sitä vastoin kuuluu muita tukikelpoisia menoja, kuten esimerkiksi tekniseen apuun liittyviä menoja, on tarkistettava, mikä näiden menojen osuus on hankkeen kokonaiskustannuksista, sillä niitä koskevat tuet voivat vaikuttaa hankkeen kokonaistukiosuuteen, ja kuten jo edellä mainittiin, komissiolla ei tässä vaiheessa ole vielä riittävästi tietoja tarvittavien tarkistusten suorittamiseksi.

Mitä taas tulee mahdollisiin toimenpiteisiin, joihin on ryhdyttävä, jos yhteisön valtiontukia koskevia määräyksiä rikotaan, sääntö on seuraava: kun ilmenee, että jäsenvaltio ei ole noudattanut valtiontukia koskevia sääntöjä, komissio aloittaa Euroopan yhteisön perustamissopimuksen

88 artiklan 2 kohdan mukaisen menettelyn. Jäsenvaltiolla on tällöin kuukausi aikaa perustella ehdotetun tuen soveltuvuus yhtenäismarkkinoille, ja asianomaisia kolmansia osapuolia kehotetaan esittämään huomautuksensa virallisessa lehdessä julkaistussa ilmoituksessa (huomautukset toimitetaan jäsenvaltiolle, jotta se voi ottaa niihin kantaa). Kuten asetuksen (EY) N:o 659/1999(2) 7 artiklan 6 kohdassa säädetään, komission on pyrittävä mahdollisuuksiensa mukaan tekemään päätös 18 kuukauden kuluessa menettelyn aloittamisesta. Päätös voi olla myönteinen, kielteinen tai ehdollinen.

(1) EYVL C 232, 12.8.2000.

(2) Neuvoston asetus (EY) N:o 659/1999, annettu 22 päivänä maaliskuuta 1999, Euroopan yhteisön perustamissopimuksen 93 artiklan soveltamista koskevista yksityiskohtaisista säännöistä, EYVL L 83, 27.3.1999.